CELEX: 32021D0837
Language: ga
Date: 2021-05-06 00:00:00
Title: Cinneadh (AE) 2021/837 ón gComhairle an 6 Bealtaine 2021 maidir leis an seasamh atá le glacadh ag an Aontas Eorpach sa Chomhairle Idirnáisiúnta um Adhmad Trópaiceach a mhéid a bhaineann le síneadh a chur leis an gComhaontú Idirnáisiúnta um Adhmad Trópaiceach, 2006

26.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 185/23
               
            
         CINNEADH (AE) 2021/837 ÓN gCOMHAIRLE
         an 6 Bealtaine 2021
         maidir leis an seasamh atá le glacadh ag an Aontas Eorpach sa Chomhairle Idirnáisiúnta um Adhmad Trópaiceach a mhéid a bhaineann le síneadh a chur leis an gComhaontú Idirnáisiúnta um Adhmad Trópaiceach, 2006
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagail 192 agus 207 i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     An Comhaontú Idirnáisiúnta um Adhmad Trópaiceach, 2006 (ITTA 2006), thug an tAontas i gcrích é le Cinneadh 2011/731/AE ón gComhairle (1) agus tháinig sé i bhfeidhm an 7 Nollaig 2011.
                  
               
                     (2)
                  
                  
                     De bhun Airteagal 6 ITTA 2006, is í an Chomhairle Idirnáisiúnta um Adhmad Trópaiceach (ITTC) an t-údarás is airde de chuid na hEagraíochta Idirnáisiúnta um Adhmad Trópaiceach (ITTO) agus is comhairle í atá comhdhéanta de chomhaltaí uile ITTO.
                  
               
                     (3)
                  
                  
                     De bhun Airteagal 44(1) ITTA 2006, leanfaidh an Comhaontú sin d’fheidhm a bheith aige ar feadh tréimhse 10 mbliana tar éis an dáta a thiocfaidh sé i bhfeidhm, go dtí an 6 Nollaig 2021, mura gcinneann ITTC, trí bhíthin vóta speisialta i gcomhréir le hAirteagal 12 de, ar shíneadh a chur leis, ar é a chaibidliú an athuair nó ar é a fhoirceannadh. De bhun Airteagal 44(2) ITTA 2006, féadfaidh ITTC a chinneadh ar shíneadh a chur leis ar feadh dhá thréimhse, eadhon, tréimhse thosaigh 5 bliana agus tréimhse bhreise 3 bliana.
                  
               
                     (4)
                  
                  
                     Déanfaidh ITTC cinneadh maidir le síneadh a chur le ITTA 2006 ag an 57ú Seisiún dá chuid a bheidh ar siúl i mí na Samhna 2021 nó idir na seisiúin gan teacht le chéile ag seisiún.
                  
               
                     (5)
                  
                  
                     Is chun leas an Aontais é síneadh a chur le ITTA 2006 ar feadh tréimhse thosaigh 5 bliana, ós rud é gur sna céimeanna tosaigh de théarnamh airgeadais atá ITTO fós agus go bhfuil athchóiriú á dhéanamh aige ar a ollstruchtúr airgeadais.
                  
               
                     (6)
                  
                  
                     Is iomchuí an seasamh atá le glacadh thar ceann an Aontais in ITTC a bhunú maidir le síneadh a chur le ITTA 2006,
                  
               TAR ÉIS AN CINNEADH SEO A GHLACADH:
         
            Airteagal 1
            Is é an seasamh atá le glacadh thar ceann an Aontais sa Chomhairle Idirnáisiúnta um Adhmad Trópaiceach, toiliú do shíneadh a chur leis an gComhaontú Idirnáisiúnta um Adhmad Trópaiceach 2006 ar feadh tréimhse thosaigh 5 bliana, nó vótáil i bhfabhar an tsínidh sin.
         
         
            Airteagal 2
            Tiocfaidh an Cinneadh seo i bhfeidhm an lá a nglacfar é.
         
         
            Arna dhéanamh sa Bhruiséil, 6 Bealtaine 2021.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  Cinneadh 2011/731/AE ón gComhairle an 8 Samhain 2011 maidir le tabhairt i gcrích, thar ceann an Aontais, an Chomhaontaithe Idirnáisiúnta um Adhmad Trópaiceach, 2006 (IO L 294, 12.11.2011, lch. 1)